Dit kan jy lees in 2014
JY LEES NOU Dit kan jy lees in 2014
Ons almal sal maar geduldig moet wag vir dié skrywer se derde boek. Ons het Beeslaar leer ken in Plaasmoord en in Onse Vaders waar hy en sy kollega, Johannes Ghaap, die moorde oplos. Nie sonder ‘n geskuur en geskaaf tussen die twee nie. Tuisland verskyn in die tweede helfte van die jaar by Penguin. Karin Brynard beskryf die verhaal as volg: “Tuisland is 'n moord in die Kalahari - Kaptein Albertus Beeslaar raak op 'n ongewone manier betrokke - eers as verdagte self. Dan moet hy 'n nes van politieke intrige oopkrap en 'n uitgeslape moordenaar tussen die Kalahari se reuse woestynleeus loop uitsnuffel.” Ek sien baie uit na hierdie boek.
By dié uitgewerverskyn daar ook Lauren Liebenberg, skrywer van The Voluptuous Delights of Peanut Butter and Jam, se Cry Baby. Die boek gaan oor ‘n Super Mom en ‘n probleemkind. Grace kyk met vrees hoe haar 5-jarige seun, Sam, ontstellend verander. Hy was ‘n oulike, lewendige seuntjie, maar nou maak hy die bed nat, kry nagmerries, baklei by sy skool en verset hom teen haar. Wat nou gemaak? Hierdie boek gaan oor moederskap, die dinge wat families onderling verbind, die hede en die verlede. Liebenberg skryf hier oor kwessies wat duisende vroue raak.
Vir Chanette Paul aanhangers is daar vroeg in die jaar Raaiselspieël oor Frieda Ferreira wat haar pa Nils se moord moet oplos al sit daar reeds 'n man agter tralies daarvoor. Nie omdat sy wil nie, maar omdat haar pa daarop aandring. Van agter die doodsgordyn. Later in die jaar verskyn Ewebeeld, nog ‘n heerlike Chanette Paul-spanningsverhaal met ‘n goeie skeut romanse wat gaan oor Lanie, oftewel mevrou Ludolf Furstenberg nommer drie; sy wil eintlik uit die huwelik wat haar knel ontsnap.
Uit diestal van Random House Struik is daar ‘n verskeidenheid boeke om na uit te sien.
Steve Hofmeyr het reeds drie romans op sy kerfstok en in Maart verskyn sy jongste roman, Laaste Dans, Drienie by Zebra Press. Die storielyn wissel tussen die hede en die verlede en vertel luitenant Muller Joubert se verhaal, maar ook die van ‘n tannie wat hom vertel van haar laaste dans in 1941 en die liefdesverhaal wat reeds 70 jaar wag om vertel te word.